ET Euroopa Liidu Teataja C 27/17

Kokkuvõte komisjoni otsusest,

3. september 2014,

Euroopa Liidu toimimise lepingu artiklis 101 ja EMP lepingu artiklis 53 sätestatud menetluse kohta

(juhtum AT.39574 – kiipkaardi kiibid)

(teatavaks tehtud numbri C(2014) 6250 all)

(Ainult hollandi-, saksa-, inglis- ja prantsuskeelne tekst on autentsed)

(2017/C 27/12)

3. septembril 2014 võttis komisjon vastu otsuse Euroopa Liidu toimimise lepingu artikli 101 kohase menetluse kohta. Kooskõlas nõukogu määruse (EÜ) nr 1/2003 (1) artikliga 30 avaldab komisjon käesolevaga poolte nimed ja otsuse põhilise sisu, sealhulgas kehtestatud sanktsioonid, võttes arvesse ettevõtjate õigustatud huvi kaitsta oma ärisaladusi. Otsuse mittekonfidentsiaalne versioon on kättesaadav konkurentsi peadirektoraadi veebilehel järgmisel aadressil:

http://ec.europa.eu/competition/antitrust/cases/

1. SISSEJUHATUS

Käesoleva otsusega tuvastatakse ELi toimimise lepingu artikli 101 ja EMP lepingu artikli 53 rikkumine ning määratakse trahv järgmistele ettevõtjatele: Infineon (Infineon Technologies AG), Philips (Koninklijke Philips NV ja Philips France SAS), Samsung (Samsung Electronics Co Ltd ja Samsung Semiconductor Europe GmbH) ning Renesas (Renesas Electronics Corporation ja Renesas Electronics Europe Ltd). Renesas on ettevõtjate Hitachi (Hitachi Ltd) ja Mitsubishi (Mitsubishi Electric Corporation) ühisettevõte. Nimetatud äriühingud osalesid kartellis, mille tegevus oli seotud kiipkaardi kiipidega.

Kiipkaardi kiipe kasutatakse erinevates kiipkaartidega seotud rakendustes, nagu mobiiltelefonide SIM-kaardid, pangakaardid, tasulise televisiooni kaardid, ID-kaardid, biomeetrilised passid ja sõidukaardid.

2. MENETLUS

Kohtuasi algas pärast seda, kui äriühing Renesas esitas 2008. aastal kaitse saamise taotluse. Kiipkaardi kiipidega tegelevas äris tegutsevad Philip ja Samsung taotlesid samuti pärast kontrolle leebemat kohtlemist ja esitasid komisjonile asjakohased tõendid.

Komisjon algatas menetluse 2011. aastal ja alustas kokkuleppemenetlust äriühingutega Philips, Samsung ja Renesas. Kokkulepet käsitlevad arutelud lõpetati siiski 2012. aastal ja lõpuks algatati menetlus ka äriühingu Infineon vastu. Vastuväited saadeti äriühingutele Renesas (ja tema emaettevõtjatele Hitachi ja Mitsubishi), Samsung, Philips ja Infineon 18. aprillil 2013.

Osalised said juurdepääsu toimikule ning neile anti võimalus kaitsta ennast komisjoni esialgse seisukoha vastu kirjalikult ja suulisel ärakuulamisel, mis toimus 20. novembril 2013. Kõnealusel ärakuulamisel osalesid kõik vastuväidete adressaadid.

Konkurentsi piiravat tegevust ja turgu valitsevat seisundit käsitlev nõuandekomitee esitas heakskiitva arvamuse 1. septembril 2014 ning ärakuulamise eest vastutav ametnik esitas oma lõpparuande 2. septembril 2014. Komisjon võttis otsuse vastu 3. septembril 2014.

3. ASJAOLUD

Otsus käsitleb alates 2003. aastast kuni 2005. aasta lõpuni tegutsenud kartelli, kuhu kuulus kahepoolsete kontaktide võrgustiku kaudu neli peamist kiipkaardi kiipide tarnijat (Renesas, Samsung, Infineon ja Philips) Euroopa Majanduspiirkonnas (EMP). Äriühingute Samsung ja Atmel agressiivsest turule sisenemisest 2003. aastal ja kahe peamise kliendi, Axalto ja Gemplusi hinnasurvest tulenevalt otsustasid konkureerivad kiipkaartide tarnijad kokku leppida ja kooskõlastada oma turukäitumise. Need neli ettevõtet pidasid läbirääkimisi, mis hõlmasid selliseid hinnakujunduse ja hinna kehtestamise eelseid elemente nagu tootmisvõimsus, tootmisvõimsuse rakendamine ja tulevane turukäitumine ning pidasid samuti lepinguläbirääkimisi seoses ühiste klientidega ja vahetasid konkurentsi seisukohast tundlikku teavet.

Kartell tegutses 24. septembrist 2003 kuni 8. septembrini 2005, kuid osaliste rikkumises osalemise kestus võib olla lühem, sõltuvalt nende hilisemast sisenemisest või varasemast lahkumisest kõnealusest kahepoolsete kontaktide võrgustikust. Otsuse eelnõus on äriühingute Renesas ja Samsung puhul rikkumise kestuseks määratud 23 kuud, äriühingu Infineon puhul 18 kuud ja Philipsi puhul 11 kuud.

Iga adressaati peetakse vastutavaks vastavalt adressaadi osalusele konkurentsi takistavates kõnelustes ja kokkulepetes kas otsese osalisena või emaettevõtja korral seeläbi, et tütarettevõtja käitumise eest vastutab emaettevõtja tingimusel, et rikkumise kestuse jooksul mõjutas emaettevõtja otsustavalt tütarettevõtjate käitumist.

Otsus on adresseeritud järgmistele ettevõtjatele ja üksustele ning puudutab iga adressaadi puhul tema rikkumises osalemise ajavahemikku: Infineon (Infineon Technologies AG) alates 24. septembrist 2003 kuni 31. märtsini 2005 seoses tegevuse kooskõlastamisega äriühingutega Samsung ja Renesas; Philips (Koninklijke Philips NV ja Philips France SAS) alates 26. septembrist 2003 kuni 9. septembrini 2004; Renesas (Renesas Electronics Corporation, Renesas Electronics Europe Limited ning Hitachi, Ltd ja Mitsubishi Electric Corporation) alates 7. oktoobrist 2003 kuni 8. septembrini 2005; Samsung (Samsung Electronics Co., Ltd ja Samsung Semiconductor Europe GmbH) alates 24. septembrist 2003 kuni 8. septembrini 2005.

4. ÕIGUSLIK HINNANG

Käesolevas otsuses tõdetakse, et äriühingud Renesas, Samsung, Infineon ja Philips on osalenud ELi toimimise lepingu artikli 101 ja EMP lepingu artikli 53 ühes ja pidevas rikkumises.

Rikkumise sisu puudutab kiipkaardi kiipidega (SIM-kaartide kiibid ja muud kiibid) seotud äritegevust kogu EMPs.

Osaliste eesmärk oli piirata ja kontrollida Samsungi agressiivse turule sisenemise mõju ja vähendada kahe peamise kliendi hinnasurvet. Samuti võtsid osalised vastu ühise käitumismalli (sama tüüpi äriteabe vahetamine, samad seotud isikud ja sama kõneluste ajakava, mida seletati majandustsüklite ja Samsungi tegevusega Euroopas). Selle tulemusena moodustavad need kokkulepped ühese ja pideva rikkumise, isegi kui rikkumine seisnes poolte vahelises kahepoolses suhtluses.

Komisjon on seisukohal, et leebema kohtlemise taotlejate esitatud dokumentidel on piisav tõendusjõud, kuid otsustas, et ei kasuta ühte äriühingu Samsung suhteliselt hilja esitatud dokumenti, kuna sellele oli lisatud tõlge ja muutmise asjaolusid ei saanud piisavalt selgitada.

5. TRAHVID

Trahvide määramisel kohaldati otsuses 2006. aasta trahvisuuniseid ning 2006. aasta leebema kohtlemise teatist.

Trahvi põhisumma kehtestamisel võetakse arvesse ettevõtjate kaupade või teenuste müügi osakaalu, millega rikkumine oli otseselt või kaudselt seotud asjaomases geograafilises piirkonnas, ning poolte erinevat osalust rikkumises vastavalt selle kestusele. Lisatud on ka asjaomase müügi väärtuse mõõde, et hoida ära ettevõtjate igasugust soovi osaleda kartellikäitumises.

Kuigi raskendavad asjaolud puuduvad, siis trahvide taseme kohandamisel võetakse arvesse seda, millisel määral on pooled rikkumises osalenud. Infineoni trahvi vähendati kergendavate asjaolude eest. Lisaks vähendatakse kõigi poolte trahvi kuus ja pool aastat kestnud menetluse tõttu.

Äriühingute Hitachi, Mitsubishi ja Samsung suhtes kohaldatakse hoiatamise kordajat, võttes arvesse, et nendel ettevõtjatel on lisaks rikkumisega seotud kaupade ja teenuste müügile ka erakordselt suur käive.

2006. aasta leebema kohtlemise teatise alusel tehtud koostöö eest vabastatakse otsusega Renesas trahvist täielikult ja äriühingu Samsung puhul vähendatakse trahvi 30 % võrra.

Määratakse järgmised määruse (EÜ) nr 1/2003 artikli 23 lõike 2 kohased trahvid:

a) Infineon Technologies AG: 82 874 000 eurot;

b) Koninklijke Philips N.V. ja Philips France SAS, vastutavad solidaarselt: 20 148 000 eurot;

c) Hitachi, Ltd, Mitsubishi Electric Corporation, Renesas Electronics Corporation ja Renesas Electronics Europe Limited, vastutavad solidaarselt: 0 eurot; Hitachi Ltd eraldi (arvestades kohaldatud hoiatava mõju kordajat): 0 eurot; Mitsubishi Electric Corporation eraldi (arvestades kohaldatud hoiatava mõju kordajat): 0 eurot;

d) Samsung Electronics Co., Ltd ja Samsung Semiconductor Europe GmbH, vastutavad solidaarselt: 35 116 000 eurot.

(1) EÜT L 1, 4.1.2003, lk 1.